Dr. Šaćir Filandra, redovni profesor, predsjednik

Dr. Elmir Sadiković, vanredni profesor, član

Dr. Elvis Fejzić, vanredni profesor, član

 **VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59. (tačka m) Statuta Univerziteta u Sarajevu a u vezi sa članovima 36. i 37. Pravila studiranja za treći ciklus studija na Univerzitetu u Sarajevu, Senat je na 19. elektornskoj sjednici održanoj 30. 9. 2020. godine donio Odluku o obrazovanju Komisije za ocjenu uslova kandidata i podobnosti teme doktorske disertacije pod naslovom **BOSNA I HERCEGOVINA – DRŽAVNOST I SUVERENOST OD ZAVNOBIH-A DO DEJTONSKOG MIROVNOG SPORAZUMA**, u sastavu dr. Šaćir Filandra, redovni profesor, predsjednik, Dr. Elmir Sadiković, vanredni profesor, član, i Dr. Elvis Fejzić, vanredni profesor, član. Nakon što je Komisija proučila dostavljenu finalnu prijavu teme doktorske disertacije, podnosimo Vijeću Fakulteta slijedeći

 **IZVJEŠTAJ**

**Ocjena uvjeta kandidata**

Semir Halilović je rođen 21.8.1981.godine. Završio je Gimnaziju, zatim Pravni fakultet Univerziteta u Sarajevu, te stekao zvanje magistra pravnih nauka. Trenutno je u fazi pisanja magistarskog rada na studiju «Marketing-menadžment» (+2) na Ekonomskom fakultetu Univerziteta u Sarajevu. Trenutno je student doktorskog studija na Fakultetu političkih nauka, smjer Politologija. Poznaje engleski jezik aktivno, te turski jezik pasivno.

Tokom poslovne karijere radio je kao istražitelj tima odbrane u predmetu pred Međunarodnim tribunalom za bivšu Jugoslaviju (2003-2007), bio je šef Sektora za komunikacije BPS-a, političke stranke (2007-2010), zastupnik u Skupštini Kantona Sarajevo (2014-2018), savjetnik zamjenika premijera Vlade Federacije BiH (2018 – šest mjeseci), te član menadžmenta Fonda za zaštitu okoliša Federacije BiH.

Autor je dvije istraživačko – historijske knjige „Državna tajna“ (2005) i „Atentat“ (2014). Autor je i scenarista dokumentarnog historijsko-političkog serijala «Bosna – sudbina prekrojene zemlje» (BHRT, 2020). Trenutno završavam pisanje i uređivanje istraživačkih i stručnih knjiga: «Državna politika – od nezavisnosti do Dejtona», te «Historija bosanske države – 20. i 21.stoljeće».

**Ocjena podobnosti teme doktorske disertacije**

Razumijevanje države, odnosno njene državnosti i suverenosti, nezamislivo je bez sagledavanja teorijskog i praktičnog okvira razvoja države, od antičkih vremena, preko Srednjeg vijeka, sve do posljednja tri stoljeća. Teorijski i praktično, to se događalo kroz apsolutizam feudalno-religijskog tipa, zatim konstitucionalizam, koji je otpočeo revolucijama i ratovima u 18.stoljeću da bi, na kraju, teoretski okvir razumijevanja države dali demokratija i postmodernizam.

Država kao organizacijsko dostignuće, jedna je od osnovnih tema historičara, filozofa, politologa i umjetnika u svim vremenima ljudskog postojanja. Organizacijski, misaoni, tehnološki i ekonomski razvoj ljudskog roda, bio je popraćen i promjenom teorijske i organizacijske koncepcije države, njenih pravila, iznutra prema stanovništvu, odnosno, prema vani – u odnosu sa drugim državama.

Od Platonove moralnosti države i njenog aparata, preko Aristotelovog zalaganja za sveouhvtano zajedništvo, radi opšteg dobra, pa sve do drugačijih mišljenja o državi, napisanih od strane Žana Bodena i Žan Žak Rusoa, pa sve do Tomasa Hobsa, Džona Loka, Tomasa Džefersona i Džon Stjuart Mila, ideja države, odnosno njene državnosti, suverenosti i nezavisnosti nalazila se u razvojnom i preispitujućem procesu.

Teorijski i praktični postulati državnosti, suverenosti i nezavisnosti, iznutra, odnosno među državama, izvana, teorijski su mijenjani tokom 16.stoljeća, da bi svoju praktičnu izmjenu počeli doživljavati tokom 17. i 18.stoljeća. Bilo je to u vrijeme kada je na evropski razvoj državnosti, nezavinosti i suverenosti, bez obzira na kontekst nastanka sporazuma, snažno uticao i «Vestfalski mir» (1648) koji je priznao državnu nezavisnost i teritorijalni suverenitet država kao njihovo ekskluzivno i neotuđivo pravo.

Može se napisati da je država, kao organizacijsko dostignuće sa jedne, odnosno da su pojmovi državnosti, suverenosti i nezavisnosti, kao njena glavna obilježja, sa druge strane, imali svoj kumulativni razvoj još od vremena antičkih država do danas, s naglašenim razvojnim i teoretsko-praktičnim okvirom u posljedna tri stoljeća.

Organizacijska ljudskog života u raznim vrstama zajednica je, kroz razne historijske procese, nalazila drugačije načina zajedničkog življenja a transformaciju iz jednog poretka u drugi su, vrlo često, uzrokovali ratovi i prateća ekonomska stanja. Monarhistički pogled na državnost, suverenitet i nezavisnost, koji je ove pojmove vezivao za osobu, uz koju se mitologiziralo «božansko poslanje», polako je mijenjan idejama koje su zastupali Žan Boden, Džon Lok i Tomas Hobs koji su epicentar državnosti, suvereniteta i nezavisnosti, prebacili na svakog čovjeka i ljudsku slobodu. Bila je to klica suvereniteta i nezavisnosti.

Boden je zapisao da i najmanja republika, kao i najveće carstvo, imaju pravo na svoju suverenost, dok je Lok, kroz pisanje o suverenitetu čovjeka, zapravo, gradio suverenitet budućih nacija i shvatanje pojma nezavisnosti u odnosu na druge. Hobsovo pisanje o slobodi čovjeka, pravu na izbor predstavljanja, te potrebi društvenog ugovora, bila je, praktično, pretača onoga o čemu će pisati Ruso. Ova djela će, bez sumnje, kasnije uticati na formiranje slobodnih nacija koje su, potom, formirale svoje moderne, nezavisne i suverene države.

Rezimirano posmatrajući, građanske političke teorije iz 16. i 17.stoljeća su se, u narednim stoljećima, razvile u moderno shvatanje države, te doživjele svoju prvu kulminaciju u američkoj Deklaraciji o nezavisnosti (1776) u kojoj su, direktno, inkorporirani stavovi Džona Loka, kao i vrijednosni stavovi drugih političkih mislilaca i filozofa.

Nastavak političkih i građanskih sloboda, koje su kasnije utrle put nastanku države – nacije, odvijalo se i kroz donošenje «Deklaracije o pravima čovjeka i građanina» (1789), odnosno francuskog ustava (1791) u kojem je, naprimjer, suverenitet države naglašen kao nedjeljiv. Sva tri dokumenta, iako su se u funkcionalnom smislu teritorijalno odnosili na SAD i Francusku, imali su univerzalni politički karakter koji će snažno uticati na razvoj države, te afirmaciju državnosti, suverenosti i nezavisnosti evropskih država.

Sa afirmacijom slobode čovjeka i društvenog ugovora, odnosno povećanjem obima prava čovjeka i otpočinjanjem procesa njihovog udruživanja, došlo je do formiranja nacija iz kojih je, uskoro, proizašla današnja evropska politička tekovina – država-nacija.

Bio je to teritorijalizirani ideološki entitet koji je prodirao u mikrosvijet gotovo svakog pojedinca praveći od njih uniformisanu i povezanu cjelinu. Ta cjelina je, potom, stvarala sopstveni organizacioni sistem i zauzimala/nastanjivala određenu teritoriju koja je, često, korespondirala sa „historijskim granicama“. Ovakav teorijski i praktični razvoj države, odnosno državnosti, suverenosti i nezavisnosti u evropskim okvirima, imao je svoj, nešto drugačiji, razvojni put u Bosni i Hercegovini koja je fokus predloženog istraživačkog projekta.

Izučavanje problema državnosti, nezavisnosti i suverenosti Bosne i Hercegovine, jeste tema koja zaokuplja naučno-istraživačku zajednicu, prema dostupnoj literaturi, od vremena pred kraj vladavine Osmanskog carstva do danas. Ova tema analizira se iz međunarodnog, regionalnog te domaćeg diskursa, sa različitim ciljevima, te posljedično i drugačijom selekcijom podataka, različitim tumačenjem historije, arhivskih dokumenata i svjedočenja.

U Bosni i Hercegovini se ova tema, sve do kraja 20.stoljeća, najviše obrađivala iz perspektive tekovina «ZAVNOBiH»-a te, zatim, iz ugla obnosve tzv. «muslimanske», kasnije bošnjačke nacije. Radilo se o dva puta obnove državnosti, nezavisnosti i suverenosti Bosne i Hercegovine. Prvi događaj je vodio ka obnovi posebnog državno-teritorijalnog statusa Bosne i Hercegovine unutar SFRJ, dok je drugi proces otvorio temu nezavinosti Bosne i Hercegovine za vrijeme raspada SFRJ.

Od sredine 20.stoljeća pa sve do prvih dvadeset godina 21.stoljeća, brojni autori u Bosni i Hercegovini pišu na temu državnosti i suverenosti Bosne i Hercegovine, kao i položaju bošnjačke (prethodno nazvane muslimanske) nacije, različito je posmatrajući. (Ćišić, Husein (1991) Ćerić Salim (n.d.), Redžić, E. (1963), Imamović, M (1997); Filandra, Š (1998); Ibrahimagić, O.(1998); Arnautović, S.(2009), Mahmutćehajić, R. (2019), Mahmutćehajić, R. (1994), Begić, K. (1997); Purivatra, A. (1974); Hadžijahić, M. (1974); Duvnjak, N. (2004); Šarčević, E. (1997)…

Negacije državnosti i suverenosti Bosne i Hercegovine, odnosno osporavanje njene nezavisnosti, imaju historijsku konstantu u dijelu srbijansko-hrvatskog pogleda na ovaj problem što se može pratiti u literaturi od kasnog 19.stoljeća, tokom cijelog 20. i početkom 21.stoljeća. (Nikolić, K. (2019); Đinđić, Z. (2010); Antić, Č (2017); Vujović, N. (2018); Ćosić, D. (2012); Garašanin, I (2009); Koljević, N. (2008), Ekmečić,. Milorad, (1997), Draganović, Krunoslav (1942), Čubrilović, Vasa (1968) Boban, Ljubo (1965), Pavelić, Ante (1942)…

S druge strane, međunarodna politika prema Bosni i Hercegovini, s najvažnijim prikazom britanskih, američkih i njemačkih pogleda na poziciju državnosti i suverenosti Bosne i Hercegovine, jeste tema kojom se britanska, američka i njemačka literatura vrlo ozbiljno bave, iz različitih uglova i stajališta, tokom 20. i 21.stoljeća (Engdahl, F.W. (2013); Bieber, F. (2004); Fukuyama, F. (2005); Donia, R. (2000); Chomsky, N. (2019); Huntington, S (2004), Hodge, C (2007), Bougarel, X (2018); Zimmerman, W. (1997), Troude, G. (2010); Ramet, S. (2005); Trump, N.(2019); Chollet, D. (2007); Shultze, H. (2002); Dahl, R (1999); Simpson, G. (2006)…

Analizirajući postavljeno područje istraživačkog projekta za doktorsku disertaciju, kao i dostupnu literaturu, moguće je zaključiti da autori u vezi sa temama državnosti, suverenosti i nezavisnosti Bosne i Hercegovine otvaraju različita polja: razvoja i položaja (bosanske i bošnjačke) nacije, međunarodnih ugovora i pregovora, geopolitičkog konteksta, odnosa vojnih snaga, unutardržavnih različitosti i slično. Do danas u Bosni i Hercegovini, prema dostupnoj literaturi, nije napisana sveobuhvatna, naučna i pomoću primarnih historijskih izvora napisana, studija koja bi obradila sve navedene faktore koji su uticali na bosanskohercegovačku državnost, suverenost i nezavisnost.

Polazna premisa ovog istraživanja i postavljenih ciljeva, jeste prikaz, analiza i sinteza naučnog utemeljenja – šta to država jeste, koji elementi državnosti su potrebni za konstituisanje države, šta podrazumijeva suverenost, a šta nezavisnost države, šta državu čini zavisnom, šta joj umanjuje državnost i suverenost u unutrašnjem i vanjskom smislu. Teorijski okvir ovog rada slijedit će bosanskohercegovačko kontekstualiziranje u politološke osnove ovog istraživačkog projekta, izvođenje zaključaka, te potvrđivanje osnovnih i pomoćnih hipoteza rada.

**a) Predmet, ciljevi istraživanja i hipotetički okvir istraživanja**

Suverenitet je, kroz historiju, na različite načine bio vezan za građanina, naciju i državu, pri čemu se ti entiteti međusobno prožimaju i uslovljavaju. Od vremena suvereniteta jednog čovjeka – monarha, do suvereniteta svih ljudi koji su kreirali slobodne nacije, a zatim države. Povelja Ujedinjenih nacija postavlja načelo jednakih suverenih prava svih svojih članica kao temeljno načelo međunarodnih odnosa. Problem državnosti, suverenosti i nezavisnosti Bosne i Hercegovine je tema koja, zaokuplja i interesuje naučnu, stručnu i akademsku javnost, od početka 19.stoljeća do danas, otkada se ona problematizuje u kontekstu vremena nastajanja nacija i nacionalnih država u Evropi i okruženju.

Nakon pada Osmanskog carstva, bosanska teritorija potpada pod rješenje tzv. «istočnog pitanja», odnosno načina preraspodjele teritorija bivšeg Osmanskog carstva. Pri tome se negiralo postojanje bosanske državnosti, prije pada pod Osmansku vlast, te se taj koncept nastavlja koristiti od kraja 19. i tokom gotovo cijelog 20.stoljeća. Negiranje bosanske historije postaje «argument» protiv Bosne i Hercegovine, odnosno stvaranje mitološke paradigme o njoj kao tuđoj zemlji. Faktori koji su utjecali na uspostavu i promjenu položaja državnosti, nezavisnosti i teritorijalno-političke suverenosti Bosne i Hercegovine kreću se od globalnog konteksta (politike vodećih evropskih država(, uticaja susjednih država, pa sve do unutrašnje bosanskohercegovačke politike i njenog traganja za samom sobom.

U skladu s tim analiza, dedukcija i sinteza navedenih faktora, te na njima osnovanih zaključaka, bit će predmet ovog rada, u funkciji cjelovitog prikaza bosanskohercegovačke državnosti, nezavisnosti i suvereniteta, u okviru političkih teorija, odnosno političke filozofije.

Cilj ovog rada je prikazati politološki, historijski i pravni kontekst bosanskohercegovačke državnosti, nezavisnosti i suverenosti, te njenu putanju od 1943. do 1995.godine. Unutar ovog vremenskog okvira, prikazat će se uzroci i posljedice koji su pratili proes uspostave državnosti i suverenosti Bosne i Hercegovine, kao i retrogradne procese i poltike koji su djelovali u suprotnom pravcu. Analiza problema državnosti, nezavisnosti i suverenosti, kao prima causa za svaku državu, nužno uključuje komparativnu, historijsku, politološku ali i pravnu analizu.

Prateći proces opadanja i uzdizanja državnosti, nezavisnosti i teritorijalno-političke suverenosti Bosne i Hercegovine, navedeni cilj doktorske disertacije bit će realiziran, prikazom kontinuiteta procesa osporavanja, sa jedne, odnosno kumulativnog procesa uspostave državnosti Bosne i Hercegovine, sa druge strane. Prikaz uzroka i razloga današnje političko-pravne pozicije Bosne i Hercegovine kao, nedovršene države, zavisne od međunarodne zajednice, sa manjkom suvereniteta i očuvanim međunarodno-pravnim subjektivitetom, koji također zavisi od međunarodnog faktora, jeste dodatni cilj ovog rada.

Posebni cilj ove doktorske disertacije jeste i prikaz nužnosti promjene paradigme gledanja na problematiku državnosti, suverenosti i nezavisnosti Bosne i Hercegovine. Ovo smatram naročito važnim s obzirom da se, zbog političko-pravnih rješenja unutrašnje (re)organizacije Bosne i Hercegovine, paralelno stvaraju nove paradigme o problemu državnosti, nezavisnosti i suverenosti Bosne i Hercegovine, a iste nemaju utemeljenje u historiji, politologiji i pravu, te vode državnost i suverenost Bosne i Hercegovine u retrogradnom pravcu – što će biti tema ovog istraživačkog projekta.

Hegel je pisao da razjedinjena država (aludirajući na primjeru Njemačke) i nije država jer nema čvrsto vezivno tkivo koje bi je održalo, povezalo i učinilo sposobnom da se brani. Da li se Bosna i Hercegovina nalazi u ovom stanju, te kako je do ovdje dospjela, jedna je od tema ove disertacije.

Glavne hipoteze ovog rada su:

 HO: Državnost Bosne i Hercegovine sistematski osporavana i umanjivana kroz nekoliko historijskih perioda, ali ona je neosporiva sa stanovišta povijesnog toka saznanja, historije, politologije i prava.

H1: Podrivanje državnosti Bosne i Hercegovine historijska je konstanta, a današnja cjelovitost podijeljene Bosne i Hercegovine predstavlja teško očuvani kontinuitet njezinog života koji se odvija između nestanka, podjele njene teritorije, te neprekidnih pokušaja onemogućavanja uspostave njene nezavisnosti i suverenosti;

 H2: Bosna i Hercegovina nije imala konzistentnu državno-političku unutrašnju platformu, što je značajno uticalo na njen državni položaj i unutrašnje ustrojstvo. U disproporciji između državne i etničke politike, koju su pratili brojni politički sporazumi i odluke, Bosna i Hercegovina se oblikovala u pravnom, političkom i teritorijalnom smislu na način koji odudara od njene historije, politoloških normi i međunarodnog prava;

 H3: Opstojnost i pravno-politički položaj države Bosne i Hercegovine sve više zavisi od geopolitičkog konteksta i internacionalnih faktora, sa jedne, odnosno reafirmacije državotvorne, bosanske politike, sa druge strane. Povratak na historijski najvišu tačku državnosti, nezavisnosti i suverenosti Bosne i Hercegovine (mart, april i maj 1992.godine), više neće biti moguće realizovati bez velikih geopolitičkih promjena (poput onih u Evropi s kraja '80-tih i početkom '90-tih godina 20.stoljeća), sa jedne, odnosno bez povratka na državnu i nacionalnu bosansku politiku iz perioda kada je Bosna i Hercegovina dostigla najviši stepen svoje državnosti, nezavisnosti i suvereniteta, sa druge strane;

Izvedene hipoteze:

* Uticaj političkog vodstva Srbije i Hrvatske i nepromijenjenost njihovih politika prema Bosni i Hercegovini, značajno su uticali na položaj državnosti, nezavisnosti i suverenosti Bosne i Hercegovine koju su osporavaju kao historijsku realnost i političku mogućnost;
* Međunarodna politika je pitanje državnosti, nezavisnosti i suverenosti Bosne i Hercegovine, posmatrala kroz etničko-religijski sastav njenog stanovništva, sa jedne, odnosno kroz dogovornu politiku unutar Bosne i Hercegovine, sa druge strane

**b) Uži istraživački domen**

Analizom i prikazom politike u Bosni i Hercegovini, te analizom regionalnih i međunarodnih politika, u procesu koji se istražuje u ovoj doktorskoj disertaciji, tokom 20. i 21.stoljeća, prikazat ću djelovanja i posljedice navedenih politika na državnost, suverenost i nezavisnost Bosne i Hercegovine, u odnosu na njena historijska, politička i međunarodna prava. Kroz negaciju historije Bosne i Hercegovine, formirana je paradigma da Bosni i Hercegovini ne treba vratiti/održati državnost, nezavisnost i suverenost, čime se uspostavlja i operacionalizira ideja o njenoj teritorijalnoj podjeli između Srbije i Hrvatske kao prirodnog procesa.

Boraveći pod vlašću Austrougarske, Kraljevine Srba, Hrvata i Slovenaca, Kraljevine Jugoslavije, Federativne Narodne Republike Jugoslavije i Socijalističke Federativne Republike Jugoslavije, Bosna i Hercegovina se, kroz ustavna rješenja, sve do 1974.godine, kao početne tačke puta ka vraćanju državnosti, nezavisnosti i suverenosti, nalazila u podređenom položaju sve do 1.marta 1992.godine.

Potpuna državna nezavisnost i teritorijalna suverenost, onemogućena je agresijom na Republiku Bosnu i Hercegovinu aprila 1992.godine. Tokom 1993. sve do kraja 1995.godine intenzivno traju međunarodni, regionalni i lokalni pregovori koji će, promijeniti karakter državnosti Bosne i Hercegovine, reducirati njenu nezavisnost i suverenitet. To je dovelo do tumačenja postdejtonske Bosne i Hercegovine kao «nedovršene» i «fragilne» države sa političko-pravnim ustrojstvom koji, postpeno, vodi ka redukciji njene državnosti i suverenosti.

Krajem 20.stoljeća za Bosnu i Hercegovinu događaju se ključni pravno-politički procesi koji će ovu zemlju uokviriti u njeno današnje stanje koje opisuje oksimoron jedinstvene podijeljene države. U smislu državnosti i nezavisnosti Bosna i Hercegovina je, u zavisnom statusu; u smislu teritorijalne organizacije, Bosna i Hercegovina je u stanju podijeljenosti koje je moguće komparirati sa stanjem iz vremena «šestojanuarske» Kraljevine Jugoslavije; u smuslu suverenosti, Bosna i Hercegovina ne provodi vlast na svakom dijelu njene teritorije.

Navedeno istraživanje će biti realizirano korištenjem primarne i sekundarne istraživačko – historijske građe iz Srbije, Hrvatske, Bosne i Hercegovine, Velike Britanije, SAD-a, Francuske i Njemačke. Teorijsko-istraživačke knjige i naučni radovi, koristit će se kako za teorijsko pisanje predloženog istraživačkog projekta, tako i za potvrđivanje osnovnih i pomoćnih hipoteza predloženog projekta, te analizu primarnih historijskih izvora kojima će se ovaj rad koristiti.

Kao primarne historijske izvore, za pisanje ovog rada, navodim korištenje dokumenata Ujedinjenih nacija, Međunarodnog Tribunala za bivšu Jugoslaviju, Centralne obavještajne agencije SAD-a, Savezne Republike Jugoslavije, Republike Hrvatske, Republike Bosne i Hercegovine, bivše paradržave a danas bosanskohercegovačkog entiteta “Republika Srpska”, te Hrvatske zajednice “Herceg-Bosna”, što će ovom radu dati naučno-istraživački ekskluzivitet.

**Metodološki pristup i plan istraživanja**

Prilikom rada na predloženom priojektu doktorske disertacije, bit će korišteni sljedeći metodološki pristupi koje, u nastavku, navodim.

Posebni naučni metodi koji će u ovom radu biti korišteni su: historijski, normativni i uporedni politološki i pravni metod. Primjenom historijskog metoda bit će istražen problem državnosti, suverenosti i nezavisnosti Bosne i Hercegovine, korištenjem naučnih i stručnih radova, te primjenom primarnih historijskih izvora.

Normativni metod bit će primjenjen radi artikuliranja najvažnijih politoloških pitanja o temi državnosti, nezavisnosti i suverenosti države, sa komparativnim osvrtom, te fokusom na Bosnu i Hercegovinu. U istraživanju za ovaj naučni rad bitće korišteni i opšti naučni metodi: deduktivni, induktivni, analitički, statistički i sintetički metod.

Deduktivni metod bitće korišten da bi bilo ukazano na osnove i opća rješenja u pojmu državnosti, suverenosti i nezavisnosti, sa osvrtom na položaj Bosne i Hercegovine, kroz zadato vrijeme, po ovim pitanjima.

Primjenjujući induktivni metod bit će razmatrani pojedinačni slučajevi, po temama i hipotezama koji će poslije biti komparirani sa drugim primjerima sličnog kontekstualnog, političkog i pravnog položaja.

Analitički metod bitće korišten kako bi se, analizom historijskih izvora iz predmetnog problema, kroz različite kontekstualne i vremenske okvire, potvrdile glavne, pomoćne i izvedene hipoteze ovog rada. Analitički metod će, također, biti upotrijebljen kako bi se uporedili primarni historijski izvori sa drugim naučnim izvorima ovog rada. Statistički metod bit će primjenjen kako bi se, uporednim putem, došlo do potvrđivanja izvedenih hipoteza.

Primjene deduktivnog, induktivnog i analitičkog metoda će dati saznanja o razlikama i sličnostima o državnosti, suverenosti i nezavisnosti Bosne i Hercegovine, kroz 20. i 21.stoljeće, nakon čega će biti primjenjen sintetički metod radi objedinjavanja zajedničkih tačaka, prikaza različitosti, izvođenja problema i dokazivanja hipoteza ovog naučnog rada.

 **Okvirni sadržaj rada**

Sažetak

Summary

1. Uvod

 1.1. Opis i predmet istraživanja

 1.2. Svrha i ciljevi istraživanja

 1.3. Istraživačka pitanja

 1.4. Hipoteze

 1.5. Metodološki okvir

 1.6. Struktura disertacije

1. Pojmovno i teoretsko određenje državnosti, suverenosti i nezavisnosti

4. Politike reafirmacije bosanskohercegovačke državnosti u okviru SFRJ

5. Proces disolucije SFRJ i put obnove nezavisnosti Bosne i Hercegovine

6. Međunarodne i regionalne politike prema Bosni i Hercegovini

7. Sredstva osporavanja državnosti, suverenosti i nezavisnosti Bosne i Hercegovine

8. Pregovarački procesi i međunarodni sporazumi – mir kao zamjena za državnost, suverenost i nezavisnost

9. Dejtonska i postdejtonska Bosna i Hercegovina, problem državnosti, suverenosti i nezavisnosti

**Očekivani rezultati i naučni doprinos predložene teme doktorske disertacije**

Rezultati do kojih će se doći provođenjem teorijskih i empirijskih istraživanja u ovom radu ponudit će naučno relevantne analize i odgovore za razumijevanje bosanske državnosti, nezavisnosti i suverenosti, te koncepata njenog osporavanja i oporavka. Aktualna složena situacija, te nedostajanje sistematičnih istraživanja bosanskohercegovačke politike, naglašava neophodnost detaljnih i sistematičnih znanstvenih istraživanja teorije i prakse državnosti, suverenosti i neovisnosti, što dokazuje društvenu opravdanost predložene doktorske disertacije.

Znanstveni rezultati istraživanja će potvrditi postavku da je analizom i prikazom politike u Bosni i Hercegovini, te analizom regionalnih i međunarodnih politika, u vremenskom okviru koji se istražuje u ovoj doktorskoj disertaciji, moguće prikazati djelovanja i posljedice navedenih politika na državnost, suverenost i nezavisnost Bosne i Hercegovine.

**Mišljenje i prijedlog Komisije**

U postupku prijave doktorske disertacije kandidat je iskazao znanstvenu kompetentnost i legitimnost te naročitu ličnu posvećenost istraživačkim pitanjima, što ga pored općih kvalifikacija na dosadašnjim razinama obrazovanja te iskazanoj širini obrazovnog spektra od pravnih, ekonomnskih do politoloških nauka, osposobljenošću metodološkim znanjima i tehnikama, te posvećenosšću znanstvenom radu čini kvalificiranim za izradu ove disertacije.

Na osnovu izloženog Komisija predlaže Vijeću Fakulteta političkih nauka Univerziteta u Sarajevu da pozitivno ocjeni uvjete kandidata mr. Semira Halilovića za izradu doktorske disertacije, a temu doktorske disertacije pod nazivom **BOSNA I HERCEGOVINA – DRŽAVNOST I SUVERENOST OD ZAVNOBIH-A DO DEJTONSKOG MIROVNOG SPORAZUMA** prihvati kao podobnu.

Komisija predlaže da mentor na izradi doktorske disertacije bude prof.dr. Šaćir Filandra.

KOMISIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Šaćir Filandra

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Elmir Sadiković

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Elvis Fejzić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_